Komisijos sprendimas
2002 m. balandžio 10 d.
iš dalies keičiantis Sprendimą 2001/393/EB dėl nurodytais patogenais neužkrėstų kiaušinių importo iš trečiųjų valstybių sertifikavimo
(pranešta dokumentu Nr. C(2002) 1374)
(tekstas svarbus EEE)
(2002/278/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. spalio 15 d. Tarybos direktyvą 90/539/EEB dėl veterinarijos reikalavimų, reglamentuojančių Bendrijos vidaus prekybą naminiais paukščiais ir perinimui skirtais kiaušiniais bei jų importą iš trečiųjų šalių [1], su paskutiniais pakeitimais, padarytais Komisijos sprendimu 2001/867/EB [2], ypač į jos 23 straipsnio 2 dalį, 24 straipsnio 2 dalį ir 27a straipsnį,
kadangi:
(1) Komisijos sprendime 2001/393/EB [3] nustatyti gyvūnų sveikatos reikalavimai ir veterinarinis sertifikavimas iš trečiųjų šalių importuojant nurodytais patogenais neužkrėstus kiaušinius ir sudarytas trečiųjų šalių, iš kurių valstybės narės leidžia šiuos kiaušinius importuoti, sąrašas.
(2) Nustatytas veterinarijos sertifikato galiojimo laikas yra penkios dienos.
(3) Dėl transporto ir logistinių problemų sunku patogenais neužkrėstus kiaušinius į valstybes nares pristatyti nepasibaigus veterinarijos sertifikato galiojimo laikui.
(4) Šio produkto užteršimo rizika vežant produktus, supakuotus ir transportuojamus laikantis Sprendimo 2001/393/EB reikalavimų, yra nedidelė. Sertifikato galiojimo laiko pratęsimas iki 15 dienų nepakeistų tokio produkto sveikumo būklės.
(5) Todėl Sprendimą 2001/393/EB reikėtų atitinkamai iš dalies pakeisti.
(6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2001/393/EB II priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2002 m. balandžio 10 d.